Na temelju članka 20. stavka 5. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19 i 57/22) i članka 37. Statuta Grada Šibenika (“Službeni glasnik Grada Šibenika”, broj 2/21) Gradsko vijeće na svojoj sjednici održanoj dana 2022. godine

**ODLUKU**

**o načinu ostvarivanja prednosti pri upisu djece u dječje vrtiće Grada Šibenika**

Članak 1.

Ovom se Odlukom uređuje način ostvarivanja prednosti pri upisu djece u Dječji vrtić Šibenska maslina i Dječji vrtić Smilje (u daljnjem tekstu: Dječji vrtić), kojima je osnivač Grad Šibenik.

Članak 2.

U Dječji vrtić mogu se upisati djeca od navršenih godinu dana života do polaska u osnovnu školu.

Članak 3.

Prednost pri upisu u Dječji vrtić ostvaruje dijete koje zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji, ima prebivalište na području grada Šibenika.

Dijete kojem je dodijeljen skrbnik odnosno dijete koje je smješteno u udomiteljsku obitelj ili ustanovu socijalne skrbi, a nema prebivalište na području grada Šibenika, ostvaruje jednaku prednost pri upisu kao i dijete iz stavka 1. ovoga članka ako njegov skrbnik ili udomitelj ima prebivalište na području grada Šibenika, odnosno ako ustanova socijalne skrbi ima sjedište ili podružnicu na području grada Šibenika.

Sukladno zakonu kojim se uređuje socijalna skrb, samohrani roditelj je onaj roditelj koji živi sam s djetetom, sam skrbi o njemu i sam ga uzdržava, a jednoroditeljska obitelj  je ona obitelj u kojoj žive dijete, odnosno djeca i jedan roditelj.

Djeca samohranih roditelja i djeca iz jednoroditeljske obitelji izjednačena su u pravima propisanim ovom Odlukom.

Članak 4.

Ukoliko nakon utvrđivanja prednosti iz članka 3. ove Odluke preostane slobodnih mjesta za upis, u Dječji vrtić mogu se upisati i djeca koja zajedno s oba roditelja imaju boravište na području grada Šibenika.

Članak 5.

Djeca koja zajedno s roditeljima imaju prebivalište na području druge jedinice lokalne samouprave, mogu se upisati u Dječji vrtić nakon što se upišu sva zainteresirana djeca iz članaka 3. i 4. ove Odluke, pod uvjetima propisanim Pravilnikom o upisima i mjerilima upisa djece u Dječji vrtić, kao i izmjenama i dopunama Pravilnika.

Članak 6.

Prednost pri upisu u Dječji vrtić za iduću pedagošku godinu ostvaruju djeca koja do 1. travnja tekuće godine navrše četiri godine života.

Nakon upisa djece iz stavka 1. ovoga članka, djeca se upisuju u Dječji vrtić na način da prednost pri upisu imaju djeca prema sljedećem redoslijedu:

* djeca roditelja invalida Domovinskog rata
* djeca oba zaposlena roditelja
* djeca iz obitelji s troje ili više djece
* djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja
* djeca samohranih roditelja
* djeca jednoroditeljskih obitelji
* djeca osoba s invaliditetom upisanih u Hrvatski registar osoba s invaliditetom
* djeca koja su ostvarila pravo na socijalnu uslugu smještaja u udomiteljskim obiteljima
* djeca roditelja koji primaju doplatak za djecu ili roditelja korisnika zajamčene minimalne naknade

Red prvenstva iz stavaka 1. i 2. ovoga članka razrađuje se metodom bodovanja, a prvenstvo pri upisu u okviru utvrđenog broja slobodnih mjesta ostvaruje dijete s većim zbrojem bodova na listi prvenstva.

Ukoliko dvoje ili više djece ostvari jednaki broj bodova, redoslijed na listi reda prvenstva utvrđuje se po kriteriju starosti djeteta, od starijeg prema mlađem za djecu vrtićkog uzrasta dok se za djecu jasličkog uzrasta utvrđuje kriterij od mlađeg prema starijem.

Članak 7.

Na temelju podnesene prijave roditelja, Dječji vrtić kojem je osnivač Grad Šibenik upisuje djecu s cijelog područja grada Šibenika, na način ukoliko su popunjeni kapaciteti u jednom, usmjerava se u drugi Dječji vrtić kojem je osnivač Grad Šibenik.

Članak 8.

Dječji vrtić će osigurati ostvarivanje programa predškole za svu djecu koja nisu uključena u redoviti ili posebni program predškolskog odgoja, uz uvjete propisane Zakonom o predškolskom odgoju i obrazovanju, članak 23. i 23.a.

Članak 9.

Postupak upisa djece u Dječji vrtić, bodovne kriterije za ostvarivanje prvenstva pri upisu te organizaciju prijema novoupisane djece utvrđuje Dječji vrtić svojim općim aktom.

Članak 10.

Ova Odluka stupa na snagu osmoga dana od dana objave u “Službenom glasniku Grada Šibenika.

KLASA:601-01/22-01/

URBROJ:2182-1-05/1-22-2

Šibenik, prosinca 2022.

GRADSKO VIJEĆE GRADA ŠIBENIKA

**O B R A Z L O Ž E NJ E**

 **Prijedloga Odluke o načinu ostvarivanja prednosti pri upisu djece**

**u Dječje vrtiće Grada Šibenika**

 Zakon o izmjenama i dopunama Zakona o predškolskom odgoju i obrazovanju, objavljen je u Narodnim novinama broj 57/22. te je stupio na snagu dana 28. svibnja 2022. godine.

 Osnivači predškolskih ustanova jedinice lokalne ili područne (regionalne) samouprave u obavezi su u roku od 6 mjeseci od dana stupanja na snagu ovog Zakona uskladiti Statut i druge opće akte s njegovim odredbama.

 Člankom 20. Zakona o predškolskom odgoju i obrazovanju u točki 5. propisana je obveza osnivača da svojim aktom uredi način ostvarivanja prednosti pri upisu djece u dječji vrtić.

 Prednost pri upisu imaju djeca koja do 1. travnja tekuće godine navrše četiri godine života.

 Ukoliko dječji vrtić ne može upisati svu prijavljenu djecu, djeca se upisuju prema prednostima koje su zakonski utvrđene u članku 20. točka 4.